Foto: Hina

ŽUPANIJSKI sud prihvatio je izmijenjeni prijedlog jamčevine za Zdravka Mamića, koji se sastoji od kombinacije nekretnine i gotovine, a USKOK će, kad primi rješenje Županijskog suda, odlučiti hoće li se žaliti, javlja N1.



Mamićeva odvjetnica Jadranka Sloković izjavila je kako se radi o kući u Samoboru i 6,3 milijuna kuna.



Glasnogovornik zagrebačkog Županijskog suda Krešimir Devčić u razgovoru za Index rekao je da bi Mamić na slobodu mogao već u petak ili početkom idućeg tjedna.



Kazao je da Uskok na odluku suda ima pravo žalbe koju mogu podnijeti u roku od tri dana od primitka pisane odluke. Tek nakon isteka žalbenog roka znat će se kad Mamić izlazi iz istražnog zatvora.

Tekst se nastavlja ispod oglasa

Prvo upis hipoteke na nekretninu u Samoboru i uplata 6,3 milijuna kuna na račun suda



"Iako se Uskok nije protivio novom prijedlogu, nisu se odrekli ni prava žalbe. U četvrtak im je zadnji dan kad se mogu žaliti. Ako se ne budu žalili onda će u petak presuda postati pravomoćna. Zatim ide upis nekretnine iz Samobora u zemljišne knjige, odnosno upis hipoteke nad nekretninom. I na kraju Mamić mora uplatiti 6,3 milijuna kuna na sud. Kad sve to bude gotovo onda Mamić može biti pozvan na sud gdje treba obećati da neće ometati sudski postupak. Moguće je da se sve završi u petak i da izađe na slobodu ili najkasnije početkom idućeg tjedna. Naravno to nije garancija da će tako i biti", kazao je Devčić.



Podsjetimo, u petak je, nakon saslušanja vještaka sutkinja Erna Dražančić odbila prijedlog obrane Zdravka Mamića, kojem je određeno jamstvo od 14 milijuna kuna, da Mamić nekretninama jamči za svoje puštanje na slobodu.



Ista sutkinja dan ranije je odredila da je nekretnina koju je sin Zdravka Mamića Mario, ponudio za jamstvo od 5 milijuna kuna, zadovoljavajuća.